
Innovatív törekvések és tehetséggondozás a kalocsai tanítóképző intézetben

Dolgozatunk a kalocsai római katolikus férfi tanítóképző intézet (1856-1957) fejlődéstörténetét mutatja be. Fókuszál annak úttörő reformjaira, egyedi sajátosságaira, valamint innovációira, miközben reprezentálja az intézményben zajló többrétű nevelés és magas fokú tehetséggondozás hatását.
Főként primer forrásokra támaszkodtunk – mivel az események feltárásához levéltári, múzeumi, nevelés-, oktatás-, és helytörténeti anyagok álltak rendelkezésünkre –, illetve mindez kiegészült a korlátozott információs csatornák adta lehetőségekkel: (az intézményben végzett, illetve különböző területeken szakavatott személyekkel készített) interjúkkal, ikonográfiai-, és folyóirat elemzésekkel. A vizsgálódást megelőzően, ezen terület a neveléstörténet perspektíváján kívül esett (új aspektusú, összegző jellegű nyomtatott kiadások hiányában), annak ellenére, hogy újszerű lépései, és nevelési elvei napjainkban (is) aktuális kérdésköröket feszegetnek és a nevelésben fontos prioritásokat képeznek.
A régióban kultúrtörténeti értékű képezde számos (az országban) egyedülálló és innovatív kezdeményezéseit – mint például a kántorképzés, a Tanítók háza, és az önképzőkör – problématörténeti aspektusból került feldolgozásra.
A vizsgálatot elméleti kutatásra alapoztuk, mely során feltáró-, és feldolgozó módszerrel rávilágítottunk azon úttörő tevékenységekre, és eredményekre, melyek megjelentek az intézmény életében. A tehetséggondozás hatását egy-egy (tanár, diák) elismerésre méltó életpályájának ismertetésével, elemzésével támasztjuk alá, egyértelmű bizonyítékát szolgáltatva, hogy az intézet pedagógiai nézetei és haladó szellemisége példaértékű lehet a XXI. század iskolái, valamint nevelői számára is. A kutatás során az alábbi kérdésekre kerestük a választ: Melyek voltak az intézmény fejlődéstörténetének legfőbb csomópontjai? Milyen szerepe és hatása volt a tanítóképzőnek a tehetséggondozásban? Melyek voltak a tanítóképző innovációs törekvései és egyedi sajátosságai? Kik és hogyan alapozták meg a képzés szellemiségét és a professzionalizációt?
Célunk, hogy hiánypótló feltárás és feldolgozás által kapjon publicitást a tanítóképzés egy elfeledett szegmense, és továbbörökítsük a jövő nemzedéke számára – gyarapítva ezáltal a neveléstörténet, illetve Kalocsa Város helytörténeti kutatásait.



